Restauratør Jesper Birch er nu blevet anmeldt til politiet for at have sin togvogn stående i en klit i Klitmøller.

En borger i Klitmøller har fået nok af den togvogn, der står ulovligt placeret i Klitmøller. Derfor har vedkommde nu valgt at anmelde restauratør Jesper Birch, der har sat togvognen foran Restaurant Niels Juel. Det skriver limfjordupdate.dk. Thisted Kommune har i forvejen varslet et påbud om at vognen skal fjernes. Men det påbud kan ikke effektueres, inden Jesper Birch selv har haft mulighed for at tale sin sag for kommunen. Det sker først mandag den 24. juli. Limfjordupdate.dk har været i kontakt med anmelderen, der begrunder anmeldelsen med, at loven gælder for alle - også Jesper Birch. Anmelderen, der ønsker at være anonym, mener også at vide, at Jesper Birch udemærket var klar over, at det var ulovligt, da han stillede togvognen op. Midt- og Vestjyllands Politi kan endnu ikke bekræfte anmeldelsen.